Planne gemaak om vliegtuigwrak te verwyder | Maroela Media
Die regering in Indonesië het Maandag bekendgemaak wat met die wrak van ŉ vliegtuig gaan gebeur nadat die vliegtuig Saterdag in twee dele geskeur het na ŉ noodlanding. Die vliegtuig het die aanloopbaan by ‘n lughawe in Bali gemis, en in die see beland.
Die Lion Air-vliegtuig sit in vlakwater langs die kuslyn vas. Beamptes wou aanvanklik die Boeing 737-800 met ŉ boot sleep, maar het vasgestel dat dit te swaar is. Hulle het besluit om die wrak in verskillende stukke te sny en só te verwyder om te verhoed dat die wrak nie die gebied se koraalriwwe beskadig nie.
Beamptes probeer steeds die oorsaak van die ongeluk bepaal.
Maroela Media het Saterdag berig Edward Sirait, direkteur van algemene sake van Lion Air, het gesê die vliegtuig was van Bandung in Wes-Java onderweg na Bali met 101 passasiers naamlik 95 volwassenes, vyf kinders en ‘n baba, en sewe bemanningslede aan boord. Niemand is dood nie.